Cerdded eich Ci - Parc Cenedlaethol Arfordir Penfro Cerdded eich Ci - Parc Cenedlaethol Arfordir Penfro
Adref / Pethau i'w Gwneud / Cerdded yn y Parc / Cerdded eich Ci
Fel arfer, mae croeso i gŵn sy'n cael eu rheoli'n dda ar unrhyw daith i Sir Benfro, boed yn daith hamddenol ar hyd Llwybr 186 milltir Arfordir Sir Benfro neu'r milltiroedd o lonydd gwledig, llwybrau troed a llwybrau ceffylau, neu ar dros hanner cant o draethau'r sir. Mae nifer o'r opsiynau llety yn Sir Benfro hefyd yn croesawu cŵn, yn ogystal â'i hatyniadau a'r bysiau arfordirol.
I gael cyngor ar yr hyn y dylech ei ystyried wrth gerdded eich ci ar Arfordir Penfro, edrychwch ar ein Cod Ymddygiad Cerdded eich Ci and Cod Cefn Gwlad.
Mae mwyafrif y traethau yma'n croesawu eich cyfaill gorau, ond ar anterth yr haf mae yna gyfyngiadau ar gŵn ar rai o'r traethau rhwng 1 Mai a 30 Medi. Am mwy o wybodaeth ewch i'n dudalen Cŵn ar Draethau
Rydym am i chi a'ch ci fwynhau'r Parc heb beryglu eich hunain nac ymwelwyr eraill, nac anifeiliaid fferm na bywyd gwyllt. Gall cŵn nad ydynt dan reolaeth frifo neu ladd anifeiliaid a bywyd gwyllt, ac mae'n anghyfreithlon i chi adael i'ch ci amharu arnynt neu eu herlid.
Mae perygl hefyd i gŵn nad ydynt dan reolaeth ddisgyn dros ymyl clogwyni (bob blwyddyn mae Gwylwyr y Glannau'n achub cŵn neu'n helpu rhai sydd wedi cael eu brathu gan wiberod).
Pan fyddwch yn cerdded drwy wartheg, ac yn teimlo'u bod yn eich erlid – peidiwch â dal gafael ar eich ci – dylech ryddhau'r ci a dod o hyd i rywle diogel i chi'ch hun.
Mae baw ci yn gallu achosi heintiau a chlefydau mewn pobl ac anifeiliaid fferm. Mae hefyd yn gallu effeithio ar briddoedd arbennig y mae planhigion prin eu hangen i oroesi. Cofiwch gario bag i lanhau ar ôl eich ci a gwaredwch y baw ci yn y bin.
Pan fyddwch yn mynd â'ch ci am dro yng nghefn gwlad y Parc Cenedlaethol, byddwch yn aml yn mynd drwy dir fferm preifat a chynefinoedd bywyd gwyllt. Felly, byddwch yn gyfrifol a dilynwch y Cod Cefn Gwlad.
Cod Ymddygiad Cerdded y Ci i Sir Benfro
Cynhyrchwyd mewn ymgynghoriad â Fforwm Mynediad Lleol Sir Benfro.
Edrychwch ar ôl eich ci
Cadwch eich ci yn agos ac o fewn golwg – ar dennyn os oes rhaid a bob amser os nad yw'n ateb eich galwad yn syth
Gwnewch yn siŵr fod eich ci yn gwisgo coler, disg adnabod ac wedi derbyn sglodyn-meicro
Peidiwch â chaniatáu i'ch ci fynd yn agos at ymyl clogwyni, moroedd garw neu gerrynt llanw cryf
Meddyliwch am y tywydd – ar ddiwrnodau poeth gall ceir a thraethau fod yn rhy dwym i gŵn.
Edrychwch ar ôl ein harfordir a chefn gwlad
Codwch faw eich ci bob amser, mae hyn yn ofyniad cyfreithiol ar draethau a mannau lle mae pobol yn cerdded neu chwarae
Ewch â baw eich ci mewn bag adre gyda chi neu rhowch e mewn bin sbwriel
Gwnewch yn siŵr fod eich ci ar dennyn yn agos i anifeiliaid fferm ac nad yw'n rhedeg ar ôl adar neu fywyd gwyllt arall
Pan fydd gwartheg yn bresennol cadwch eich ci ar dennyn oni bai eich bod yn teimlo o dan fygythiad – yn yr achos hwn gadewch i'r ci fynd a gwneud yn siŵr eich bod chi'n ddiogel
Dilynwch arwyddion a chadw at ddeddfau lleol megis cyfyngiadau ar gŵn ar draethau
Cadwch eich ci ar y llwybr wrth gerdded yng nghefn gwlad.
Byddwch yn ystyriol o eraill
Dangoswch barch at bobol eraill a'u cŵn
Cadwch eich ci draw o rai sy'n marchogaeth ceffylau, beicwyr a phicnics
Peidiwch â gadael i'ch ci gyfarth yn ormodol
Cofiwch nad yw pawb yn hoffi cŵn, yn enwedig plant bach.
Lawrlwythwch ein Cod Ymddygiad Cerdded eich Ci
Ewch i dudalen Cŵn ar Draethau
Mae Llwybr Cenedlaethol Arfordir Penfro, yn dilyn 186 milltir o olygfeydd arfordirol odidocaf Prydain, yn ymestyn o Landudoch yn y gogledd i Amroth yn y de.